CELEX: 32017R0067
Language: sk
Date: 2016-11-04 00:00:00
Title: Delegované nariadenie Komisie (EÚ) 2017/67 zo 4. novembra 2016, ktorým sa mení príloha II k nariadeniu Európskeho parlamentu a Rady (EÚ) č. 652/2014, ktorým sa stanovuje hospodárenie s výdavkami týkajúcimi sa potravinového reťazca, zdravia a dobrých životných podmienok zvierat, ako aj zdravia rastlín a rastlinného rozmnožovacieho materiálu, doplnením zoznamu chorôb zvierat a zoonóz uvedeného v predmetnej prílohe

13.1.2017   
            
            
               SK
            
            
               Úradný vestník Európskej únie
            
            
               L 9/2
            
         DELEGOVANÉ NARIADENIE KOMISIE (EÚ) 2017/67
   zo 4. novembra 2016,
   ktorým sa mení príloha II k nariadeniu Európskeho parlamentu a Rady (EÚ) č. 652/2014, ktorým sa stanovuje hospodárenie s výdavkami týkajúcimi sa potravinového reťazca, zdravia a dobrých životných podmienok zvierat, ako aj zdravia rastlín a rastlinného rozmnožovacieho materiálu, doplnením zoznamu chorôb zvierat a zoonóz uvedeného v predmetnej prílohe
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 652/2014 z 15. mája 2014, ktorým sa stanovuje hospodárenie s výdavkami týkajúcimi sa potravinového reťazca, zdravia a dobrých životných podmienok zvierat, ako aj zdravia rastlín a rastlinného rozmnožovacieho materiálu a ktorým sa menia smernice Rady 98/56/ES, 2000/29/ES a 2008/90/ES, nariadenia Európskeho parlamentu a Rady (ES) č. 178/2002, (ES) č. 882/2004 a (ES) č. 396/2005, smernica Európskeho parlamentu a Rady 2009/128/ES a nariadenie Európskeho parlamentu a Rady (ES) č. 1107/2009 a zrušujú rozhodnutia Rady 66/399/EHS, 76/894/EHS a 2009/470/ES (1), a najmä na jeho článok 10 ods. 2,
   keďže:
   
               (1)
            
            
               Konkrétne podmienky, ktoré treba zohľadniť v zmysle článku 10 ods. 2 písm. a) a c) nariadenia (EÚ) č. 652/2014, sú splnené v prípade moru malých prežúvavcov (v zozname Svetovej organizácie pre zdravie zvierat OIE uvedeného ako „peste des petits ruminants“), v prípade kiahní oviec, kiahní kôz a nodulárnej dermatitídy dobytka, ktoré sa uvádzajú iba v prílohe I k uvedenému nariadeniu. V danej prílohe sú zahrnuté choroby, ktoré sú oprávnené na financovanie podľa článku 6 uvedeného nariadenia v súvislosti s núdzovými opatreniami.
            
         
               (2)
            
            
               Mor malých prežúvavcov je vysoko nákazlivé vírusové ochorenie oviec a kôz s ohniskami vo východnej Afrike, na Arabskom polostrove, v krajinách Blízkeho východu a Indii. Je rozšírený v Afrike a Ázii, jeho výskyt sa od roku 2014 zaznamenal v Turecku a krajinách severnej Afriky.
            
         
               (3)
            
            
               Mor malých prežúvavcov sa šíri priamym kontaktom a do oblastí bez výskytu infekcie sa dostáva v dôsledku prepravy nakazených zvierat. Za náchylnejšie sa považujú kozy ako ovce, no nákaza oviec môže prebiehať bez zjavných príznakov.
            
         
               (4)
            
            
               Kiahne oviec a kiahne kôz sú závažné a vysoko nákazlivé ochorenia spôsobené capripoxvírusmi, ktoré majú závažný vplyv na rentabilnosť chovu oviec a kôz, spôsobujú narušenie obchodu v rámci Únie a vývozu do tretích krajín.
            
         
               (5)
            
            
               Kiahne oviec a kôz sa vyskytujú v krajinách severnej Afriky, Blízkeho východu a Ázie. V Grécku a Bulharsku dochádza k opakovaným prepuknutiam týchto chorôb v dôsledku ich zavlečenia zo susednej tretej krajiny.
            
         
               (6)
            
            
               Nodulárna dermatitída dobytka je vysoko nákazlivé vírusové ochorenie hovädzieho dobytka, ktorého prenášačom (vektorom) je hmyz. Môže mať závažný vplyv na rentabilnosť chovu dobytka a spôsobiť narušenie obchodu v rámci Únie a vývozu do tretích krajín. Táto choroba sa vyskytuje vo väčšine afrických krajín a v rokoch 2012 a 2013 prenikla na Blízky východ a do Turecka. Od augusta 2015 sa v Grécku vyskytlo niekoľko ohnísk tejto choroby, v marci 2016 choroba zasiahla Bulharsko a následne viaceré krajiny západného Balkánu.
            
         
               (7)
            
            
               V dôsledku rýchleho vývoja epidemiologickej situácie v súvislosti s kiahňami oviec, kiahňami kôz a nodulárnou dermatitídou dobytka tieto choroby zasahujú aj územie Únie, čo má značne negatívny vplyv na živočíšnu výrobu a obchod.
            
         
               (8)
            
            
               Okrem toho na základe žiadosti Komisie Európsky úrad pre bezpečnosť potravín (EFSA) poskytol vedecké stanoviská týkajúce sa opatrení určených na sledovanie chorôb, ktoré má Únia podniknúť na účely včasného zistenia moru malých prežúvavcov (2), kiahní oviec, kiahní kôz (3) a nodulárnej dermatitídy dobytka (4) s cieľom primerane reagovať, a tak zabrániť šíreniu týchto chorôb a v krátkom čase zabezpečiť ich eradikáciu.
            
         
               (9)
            
            
               Preto je v záujme vykonávania primeraných ročných alebo viacročných programov sledovania na účely včasného zistenia uvedených chorôb potrebné doplniť mor malých prežúvavcov, kiahne oviec, kiahne kôz a nodulárnu dermatitídu dobytka do zoznamu chorôb zvierat a zoonóz uvedeného v prílohe II k nariadeniu (EÚ) č. 652/2014. V článku 10 ods. 2 nariadenia (EÚ) č. 652/2014 sa Komisia splnomocňuje prijímať delegované akty s cieľom doplniť zoznam chorôb zvierat a zoonóz uvedený v prílohe II k predmetnému nariadeniu. Komisia môže doplniť zoznam chorôb zvierat a zoonóz uvedený v prílohe II k nariadeniu (EÚ) č. 652/2014 len na základe zmeny danej prílohy.
            
         
               (10)
            
            
               Príloha II k nariadeniu (EÚ) č. 652/2014 by sa preto mala zodpovedajúcim spôsobom zmeniť,
            
         PRIJALA TOTO NARIADENIE:
   Článok 1
   Do prílohy II k nariadeniu (EÚ) č. 652/2014 sa dopĺňajú tieto choroby zvierat: „mor malých prežúvavcov, kiahne oviec, kiahne kôz a nodulárna dermatitída dobytka“.
   Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 4. novembra 2016
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 189, 27.6.2014, s. 1.
   
      (2)  EFSA AHAW Panel (Panel EFSA pre zdravie a dobré životné podmienky zvierat), 2015. Vedecké stanovisko venované moru malých prežúvavcov Vestník EFSA (EFSA Journal) 2015;13 (1):3985.
   
   
      (3)  EFSA AHAW Panel (Panel EFSA pre zdravie a dobré životné podmienky zvierat), 2014. Vedecké stanovisko venované kiahňam oviec a kôz. Vestník EFSA (EFSA Journal) 2014;12(11):3885.
   
   
      (4)  EFSA AHAW Panel (Panel EFSA pre zdravie a dobré životné podmienky zvierat), 2016. Núdzové poradenstvo týkajúce sa nodulárnej dermatitídy dobytka. Vestník EFSA (EFSA Journal) 2016;14(8):4573.